Carlos García Hernández presenta el llibre ‘El Socialismo fiduciario’, a la Casa de Cultura
2025-07-24

Continuant la seua programació de foment de la lectura, l’equip de les Biblioteques Municipals de Burjassot han marcat una nova data en el calendari de novembre. Concretament, el dijous dia 16, en què conviden a tota la ciutadania a assistir a la presentació del llibre ‘Socialismo fiduciario. La consecución de los fines del socialismo mediante la teoría monetaria moderna’, de Carlos García Hernández.

Editat per Lola Books, la presentació del llibre, que començarà a les 19.00 hores, comptarà amb l’assistència del seu autor, Carlos García, quia estarà acompanyat de Jorge Amar, economista i president de l’Associació per la Plena Ocupació i l’Estabilitat de Preus (APEEP) i José Manuel Martínez Monereo, membre del grup promotor de Nunca Más Hiroshima i Nagasaki.

Tal com el mateix Carlos narra en el seu llibre, socialisme fiduciari també podria dir-se socialisme flexible, ja que allibera el socialisme de les rigideses imposades per la llei històrica. Este socialisme prendrà diferents formes en diferents llocs, accepta que les organitzacions socialistes no estan exemptes de cometre errors, suposarà diferents nivells de participació del sector privat, així com diferents nivells en els excedents bruts d’explotació, i està obert a processos de perfeccionament per a mobilitzar de la millor manera possible els recursos reals a fi d’aconseguir els fins del socialisme. Només s’estableix una rigidesa: la sobirania monetària.

La coherència amb el marc teòric de la teoria monetària moderna només és políticament factible en sistemes monetaris en els quals l’Estat siga l’emissor sobirà de la seua moneda i en els quals existisca la pertinent coordinació entre el Banc Central i el Tresor. Si l’Arquimedes de l’antiga Grècia va dir, “doneu-me un punt de suport i mouré el món” un Arquimedes socialista diria “doneu-me la sobirania monetària i us construiré el socialisme”.

Carlos García és madrileny però porta residint a Berlín des de l’any 2002. És llicenciat en Filosofia i Història per la Universitat Humboldt de Berlín. És el creador, al costat de la seua dona, de l’editorial Lola Books, a la qual van donar el nom de la seua filla, Lola i, a més d’editar llibres, també ha traduït a l’espanyol les principals obres de Teoria Monetària Moderna que es poden trobar en el seu web www.lolabooks.eu.